ΗΠΑ: Έντονη κριτική στην ομιλία του Προέδρου της Συρίας
προσπάθησε να «αποσπάσει την προσοχή» του λαού του ανέφερε η εκπρόσωπος του Στέιτ Ντιπάρτμεντ
Οι ΗΠΑ επέκριναν το περιεχόμενο της ομιλίας του Προέδρου της Συρίας, Μπασάρ αλ Άσσαντ, στην οποία αναφέρθηκε σε «ξένες παρεμβάσεις» για την αντικυβερνητική εξέγερση των τελευταίων δέκα μηνών και υποσχέθηκε να καταστείλει με δυναμικό τρόπο τους «τρομοκράτες». Η εκπρόσωπος του αμερικανικού Υπουργείου Εξωτερικών, Βικτόρια Νούλαντ, ανέφερε ότι «ο κ. Άσσαντ χρησιμοποίησε την ομιλία του για να “αποσπάσει την προσοχή” του λαού του από προηγούμενες δεσμεύσεις του για τερματισμό των βιαιοτήτων». Όπως η ίδια είπε, σε σχέση με την κατάσταση στη Συρία «ο Πρόεδρος Άσσαντ αναφέρθηκε σε ξένη συνομωσία που είναι τόσο μεγάλη, που περιλαμβάνει ακόμη και τον Αραβικό Σύνδεσμο και ολόκληρη την διεθνή κοινότητα». Η κ. Νούλαντ πρόσθεσε ότι «αναφορικά με την ευθύνη που φέρει για τις βιαιότητες στη Συρία, ο κ. Άσσαντ φαίνεται να αρνείται έντονα οποιαδήποτε δική του ευθύνη ή ανάμειξη του στον ρόλο των δικών του δυνάμεων ασφάλειας». Ο Πρόεδρος της Συρίας, Μπασάρ αλ Άσσαντ, υποσχέθηκε για άλλη μια φορά τόσο μεταρρυθμίσεις, όσο και αντίποινα σε απάντηση στην εξέγερση των αντιφρονούντων που έχει ξεσπάσει στη χώρα. Στην ομιλία του την Τρίτη στην κρατική τηλεόραση, ο κ. Άσσαντ ισχυρίστηκε ότι διατηρεί την στήριξη του λαού της Συρίας και αρνήθηκε ότι διέταξε τις δυνάμεις ασφάλειας να ανοίξουν πυρ κατά πολιτών. «Προτεραιότητα μας τώρα είναι να ανακτήσουμε την ασφάλεια, την οποία η χώρα μας απολάμβανε εδώ και δεκαετίες» ανέφερε ο κ. Άσσαντ και πρόσθεσε «Αυτό μπορεί να επιτευχθεί μόνο χτυπώντας τους τρομοκράτες με σιδερένια γροθιά. Δεν θα υπάρξει οίκτος για όσους σκοτώνουν πολίτες. Δεν θα είμαστε επιεικείς με όσους συνεργάζονται με ξένες δυνάμεις εναντίον της χώρας και του λαού της». Ο Σύρος ηγέτης υποσχέθηκε επίσης να επιτρέψει στους πολίτες να ψηφίσουν τον Μάρτιο για νέο σύνταγμα που θα εστιάζεται σε ένα πολυκομματικό σύστημα. Όπως είπε, βουλευτικές εκλογές θα διεξαχθούν το πιθανότερο τον Μάιο. Σύροι ακτιβιστές που παρακολουθούσαν την ομιλία από τηλεοράσεις στην Τουρκία, ανέφεραν ότι αμφιβάλλουν εάν ο κ. Άσσαντ εκπληρώσει κάποια από τις υποσχέσεις του. «Όλη η ομιλία ήταν προπαγάνδα και ψέματα» ανέφερε ένας από αυτούς. «Προσπαθεί να πείσει την διεθνή κοινότητα και τον αραβικό κόσμο ότι είναι καλός και θα αλλάξει, ακόμα και αν δεν το κάνει. Δεν πρόκειται να κάνει τίποτα από όσα λέει».